钦定古今图书集成/历象汇编/乾象典/第086卷 > 荆川稗编 > 《清露点荷珠赋》〈以题为韵〉阙名
## 钦定古今图书集成/历象汇编/乾象典/第086卷 > 荆川稗编 > 《清露点荷珠赋》〈以题为韵〉阙名

“池有秀。冠众卉兮彼荷最英，天之气结淳和兮惟露
斯清”，圆规覆水兮翻然盖倾，素质积叶兮炯尔珠明。
露非荷无以呈洁己之状，荷非露无以异先雕之荣。
皓影摇光，修茎羃布，气散兰郁，光分雹聚。邻腐草谓
萤火将飞，俯澄波若蠙珠已露。宜瀼浥于夜景，惜芬
芳于岁暮。缥彩将阑，琼光未敛，团素律以泥泥，擢馀
“芳之苒苒。映翠带状莲的之剖开，对青霄仰星文之
乱点。色惭兮菱藻，气肃兮金波。虽有秋月，我则承恩
于彼露；岂无朝日，我则庇身于此荷。尚不愿洒园葵
而泽丰草，岂学老林叶而滋枯柯。”客有《感秋而叹》曰：
“滴沥萦纡，布濩芬敷。浮池烟兮葳蕤吐绛，点天酒兮
璀璨垂珠。已矣夫！露欲变，荷欲芜。君”不见“严霜降万
物皆尽兮，复有此芙蕖。”